Ева Ільінічна Малашкевіч (Бурак) нарадзілася ў 1923 годзе ў вёсцы Слабодка, што каля Пятрылава. Такое крыху незвычайнае для сялянскай дзяўчынкі імя яна атрымала як абярэг. Справа ў тым, што матуля, стомленая заўчаснай смерцю семярых дзетак, называе толькі што народжаную дачушку Евай па благаславенні святара Грозаўскай царквы. Наступнага ж за ёй хлопчыка (у 1927 годзе) — Адамам. Такую параду святы айцец даў, каб захаваць жыццё дзеткам. Скончыла школу Ева Ільінічна якраз напярэдадні Вялікай Айчыннай — 21 чэрвеня 1941 года. Ваеннае ліхалецце жанчына і сёння памятае вельмі добра. Замуж за Бурака Міхаіла Рыгоравіча выйшла праз два гады пасля заканчэння вайны. Разам з мужам выхавалі двух годных сыноў Міхаіла і Уладзіміра. Доўгі час Ева Ільінічна працавала галоўным бухгалтарам калгаса імя У.І. Леніна. За плённую працу мае шмат узнагарод.